Ο Υπουργός Εξωτερικών των ΗΠΑ ζητά απ' τη Τουρκία να επιδείξει αυτοσυγκράτηση
οι διαδηλωτές οδεύουν «χέρι-χέρι με τους τρομοκράτες» δήλωσε ο Ρετζέπ Ταγίπ Ερντογάν
O Υπουργός Εξωτερικών των ΗΠΑ Τζον Κέρι, εξέφρασε ανησυχία για τις πληροφορίες περί υπερβολικής χρήσης βίας από μέρους της αστυνομίας στη Τουρκία και ζήτησε από την τουρκική κυβέρνηση να σεβαστεί την ελευθερία της έκφρασης και να επιδείξει αυτοσυγκράτηση. Όπως χαρακτηριστικά τόνισε ο κ. Κέρι «Οι ΗΠΑ στηρίζουν απόλυτα τις ελευθερίες της έκφρασης και του συναθροίζεστε, μεταξύ των οποίων είναι και το δικαίωμα των ειρηνικών συγκεντρώσεων διαμαρτυρίας καθώς αποτελούν θεμελιώδεις αρχές για κάθε δημοκρατία. Ανησυχούμε για τις αναφορές περί υπερβολικής χρήσης βίας από τις αστυνομικές δυνάμεις. Ελπίζουμε ότι θα διεξαχθεί μια εις βάθος έρευνα για τα περιστατικά και ότι η αστυνομία θα επιδείξει αυτοσυγκράτηση» ανέφερε ο κ. Κέρι και πρόσθεσε ότι «προτρέπουμε τους πολίτες που συμμετέχουν στις διαδηλώσεις και ασκούν το δικαίωμα τους για ελεύθερη έκφραση, καθώς επίσης και τους άνδρες των υπηρεσιών διατήρησης της τάξης να αποφύγουν την πρόκληση βιαιοτήτων». Νωρίτερα, ο Πρωθυπουργός της Τουρκίας, Ρετσέπ Ταγίπ Ερντογάν, επέκρινε τους αντικυβερνητικούς διαδηλωτές στη χώρα του λέγοντας ότι οδεύουν «χέρι-χέρι με τους τρομοκράτες» και επέρριψε την ευθύνη σε «εξτρεμιστικά στοιχεία» για τις πλέον βίαιες διαδηλώσεις των τελευταίων χρόνων, που σημειώνονται στη χώρα. Η Εθνική Ένωση Γιατρών της Τουρκίας επιβεβαίωσε ότι ένας 20χρονος άνδρας έχασε τη ζωή του όταν όχημα έπεσε πάνω σε πλήθος διαδηλωτών αργά τη Κυριακή το βράδυ. Πρόκειται για τον πρώτο θάνατο διαδηλωτή στο πλαίσιο των τελευταίων κινητοποιήσεων στη Τουρκία. Σε δηλώσεις του προς δημοσιογράφους πριν αναχωρήσει για προγραμματισμένη περιοδεία στη Βόρεια Αφρική, ο κ. Ερντογάν απέρριψε τις διαδηλώσεις ως έργο εχθρών του μη θεοκρατικού χαρακτήρα της Τουρκίας και ατόμων που δεν δέχτηκαν ποτέ την νίκη του κόμματος του στις εκλογές. Επίσης απέρριψε τις παρομοιώσεις με την Αραβική Άνοιξη, λέγοντας ότι οι διαδηλωτές δεν χαίρουν της υποστήριξης του λαού, ενώ δεν έδωσε καμία ένδειξη ότι είναι διατεθειμένος να προβεί σε οποιονδήποτε συμβιβασμό. Πάντως οργανώσεις προάσπισης των ανθρωπίνων δικαιωμάτων δηλώνουν ότι εκατοντάδες μέλη των δυνάμεων ασφάλειας και διαδηλωτές έχουν τραυματιστεί από την Παρασκευή που ξέσπασαν οι βιαιότητες. Η αστυνομία στην Κωνσταντινούπολη και την Άγκυρα χρησιμοποίησε δακρυγόνα και πάλι τη Δευτέρα το πρωί για να διαλύσει διαδηλωτές ορισμένοι απ’ τους οποίους κατευθύνονταν προς τα γραφεία του κ. Ερντογάν. Σε αντίθεση με τα σχόλια του Τούρκου Πρωθυπουργού, ο Πρόεδρος της Τουρκίας, Αμπντουλάχ Γκιούλ, έκανε έκκληση για ηρεμία τη Δευτέρα και υπεραμύνθηκε του δικαιώματος των πολιτών να διαδηλώνουν.